村中語
作者：仇遠
朝代：宋

paragraphs: 吳儂曾在山村住，聽得村中老人語。
六月祈雨不祈晴，十月祈晴不祈雨。
今年三伏雨水多，官吏祈晴救禾黍。
祈晴得晴雖可喜，農夫車水方勞苦。
汗流如漿面如鐵，但要田乾那畏暑。
黑雲一片來何忙，心怕雨作身願凉。
安得長風爲吹散，乍可赤體當秋陽。
東橋西橋日荒荒，南圩北圩水茫茫。
中熟下熟亦足飽，儘勝淮頭爭捕蝗。